ধলাটুপি পায়রা
ধলাটুপি পায়রা (বৈজ্ঞানিক নাম: Columba punicea) (ইংরেজি: Pale-capped Pigeon) বা গোলাপি কবুতর Columbidae (কলাম্বিডি) গোত্র বা পরিবারের অন্তর্গত Columba (কলাম্বা) গণের এক প্রজাতির বুনো পায়রা। ধলাটুপি পায়রার বৈজ্ঞানিক নামের অর্থ বেগুনি পায়রা (ল্যাটিন: columba = পায়রা, puniceus = বেগুনি)। সারা পৃথিবীতে প্রায় ২ লাখ ৮ হাজার বর্গ কিলোমিটার জায়গা জুড়ে এদের আবাস। বিগত কয়েক দশক ধরে এদের সংখ্যা আশঙ্কাজনক হারে ক্রমেই কমে যাচ্ছে। সেকারণে আই. ইউ. সি. এন. এই প্রজাতিটিকে সংকটাপন্ন বলে ঘোষণা করেছে। বাংলাদেশের বন্যপ্রাণী আইনে এ প্রজাতিটি সংরক্ষিত। পৃথিবীতে আনুমানিক ৩৫০০-১৫,০০০টি ধলাটুপি পায়রা রয়েছে। এদের মধ্যে আনুমানিক ২৫০০-১০,০০০টি পূর্ণবয়স্ক পায়রা। ধলাটুপি পায়রা একপ্রজাতিক, অর্থাৎ এদের কোন উপপ্রজাতি নেই।